31999R0730
L 093/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 730/1999 НА КОМИСИЯТА
от 7 април 1999 година
относно определяне на стандартите за търговия с моркови
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), последно изменен с Регламент (ЕО) № 2520/97 (2) на Комисията, и по-специално член 2, параграф 2 от него,
като има предвид, че морковите фигурират в приложение I към Регламент (EО) № 2200/96 като продукти, за които трябва да се приемат стандарти; като има предвид, че Регламент (EИО) № 920/89 на Комисията от 10 април 1989 г. относно определяне на стандартите за качество на морковите, цитрусовите плодове и десертните ябълки и круши (3), последно изменен с Регламент (EО) № 2536/98 (4), бе предмет на редица изменения и вече не осигурява яснота от юридическа гледна точка;
като има предвид, че следователно горепосоченото законодателство трябва да се преработи и приложение I към Регламент (EИО) № 920/89 да се отмени; като има предвид, че за тази цел с оглед на по-голяма прозрачност на световния пазар, трябва да се вземат предвид стандартите, препоръчани за морковите от Работната група по стандартизация на бързоразвалящи се продукти и развитие на качеството към Икономическата комисия за Европа на Организацията на обединените нации (ООН/ИКE);
като има предвид, че ефектът от прилагането на тези стандарти трябва да е премахване от пазара на продукти с незадоволително качество, насочване на продукцията към задоволяване на изискванията на потребителите и улесняване на търговските отношения на база лоялна конкуренция, като по този начин се подобри рентабилността на производството;
като има предвид, че стандартите се прилагат на всички етапи от търговията; като има предвид, че транспортирането на голямо разстояние, съхранението за известен период от време или различните видове манипулиране, на които са подложени продуктите, могат да доведат до изменения в резултат от биологичното развитие на продуктите или техния нетраен характер; като има предвид, че тези изменения трябва да се вземат предвид при прилагане на стандартите на етапите от търговията след експедирането; като има предвид, че продуктите от клас „Екстра“ трябва да бъдат сортирани и пакетирани особено внимателно и единственото допустимо изменение може да бъде намаляването на свежестта и твърдостта им;
като има предвид, че мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия с моркови, включени в код по КН 0706 10 00, са определени в приложението.
Стандартите се прилагат на всички етапи от търговията съгласно условията, определени в Регламент (EО) № 2200/96.
Въпреки това, на етапите, следващи експедирането, по отношение на предписанията на стандартите продуктите могат да покажат:
-
незначителна загуба на свежест и твърдост
-
за продукти, класирани в класове, различни от „Екстра“ - незначителни изменения в резултат от биологичното развитие и техния нетраен характер.
Член 2
Регламент (EИО) № 920/89 се изменя както следва:
1.
В член 1 се заличава първото тире;
2.
Приложение I се заличава.
Член 3
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 април 1999 година.